b'\n_START_ARTICLE_\nHMS Codrington\n_START_SECTION_\nPalvelus\n_START_PARAGRAPH_\nCodrington oli palvelukseen oton j\xc3\xa4lkeen koulutettavana Englannin kanaalissa, kunnes se liitettiin hein\xc3\xa4kuussa 1930 V\xc3\xa4limeren laivaston 3. h\xc3\xa4vitt\xc3\xa4j\xc3\xa4laivueen johtajaksi. Alus palasi kes\xc3\xa4kuussa 1931 huollettavaksi Devonportin telakalle, mist\xc3\xa4 se palasi palvelukseen 30. kes\xc3\xa4kuuta._NEWLINE_Kes\xc3\xa4kuuhun 1937 saakka alus palveli V\xc3\xa4limerell\xc3\xa4 ollen Devonportin telakalla syys-lokakuussa 1932. Alus kolaroi 12. kes\xc3\xa4kuuta 1934 HMS Acastan kanssa mutta k\xc3\xa4rsi vain v\xc3\xa4h\xc3\xa4isi\xc3\xa4 vaurioita. Viimeiset kuukaudet V\xc3\xa4limeren laivastossa alus osallistui laivueensa mukana sis\xc3\xa4llissotaan ajautuneen Espanjan rannikonvalvontaan._NEWLINE_Palattuaan kes\xc3\xa4kuussa 1937 Britteinsaarille alus sijoitettiin Devonportin reserviin. Se siirrettiin 1938 huollettavaksi ja sen j\xc3\xa4lkeen alus sijoitettiin Kuninkaallisen laivaston tekniseenkouluun Keynshamiin. Aluksen huolto valmistui lopullisesti elokuussa 1939._NEWLINE_Toisen maailmansodan sytytty\xc3\xa4 alus liitettiin 3. syyskuuta 1939 johtoalukseksi Doveriin sijoitettuun 19. H\xc3\xa4vitt\xc3\xa4j\xc3\xa4laivueeseen. Alus suojasi laivueensa mukana syys-lokakuussa Ranskaan menevi\xc3\xa4 joukkojenkuljetussaattueit ja suoritti sen j\xc3\xa4lkeen Kanaalin ja Pohjanmeren valvontaa._NEWLINE_Codrington kuljetti 4. joulukuuta kuningas Yrj\xc3\xb6 VI:n Doverista Boulogneen vierailemaan Ranskassa olevien siirtoarmeijan joukkojen luona. Alus kuljetti 10. joulukuuta kuninkaan takaisin Doveriin. Se suojasi 22. joulukuuta apumiinalaiva Princess Victoriaa sen tehdess\xc3\xa4 Doverin sulkukentt\xc3\xa4\xc3\xa4 (operaatio GF)._NEWLINE_Alus kuljetti 4. tammikuuta 1940 laivastoministeri Winston Churchillin Ranskaan. Alus m\xc3\xa4\xc3\xa4r\xc3\xa4ttiin helmikuussa johtoalukseksi 1. h\xc3\xa4vitt\xc3\xa4j\xc3\xa4laivueeseen 19. tammikuuta uponneen Grenvillen tilalle. Alus kuljetti 5. helmikuuta Doverista Boulogneen p\xc3\xa4\xc3\xa4ministeri Neville Chamberlainin, Winston Churchillin sek\xc3\xa4 sotilasjohtoa Ranskaan Pariisissa pidett\xc3\xa4v\xc3\xa4\xc3\xa4n sotaneuvostonkokoukseen. Englantiin palattuaan alus siirrettiin Chathamin telakalle huollettavaksi.'